《寿友人》
宋代·周申

蕤宾纪月蓂初开，斗杓直指午位回。
家家妆点垂门艾，儿童报道端午来。
仙风偠{左亻右袅}温琼室，幔亭秀气重胚胎。
夜来忽叶熊梦吉，凌晨果见生真才。
光风霁月和可掬，天上鸑鷟真奇哉。
五枝丹桂推独秀，满堂却更金玉堆。
新帅问友尤笃意，庆动慈闱戏老莱。
青毡旧物须还复，香罗细葛好事催。
年年记取蒲切玉，瑶池醉泛蟠桃杯。

作者简介：周申，福建建安（今福建建瓯）人。理宗宝庆二年（一二二六）进士（《宋诗纪事补遗》卷二一）。